OVERSÆTTELSE

Aftale

mellem Den Europæiske Union og Letlands regering om Republikken Letlands deltagelse i Den Europæiske Unions styrke (EUS) i Den Tidligere Jugoslaviske Republik Makedonien

DEN EUROPÆISKE UNION,

på den ene side, og

LETLANDS REGERING,

på den anden side,

i det følgende benævnt "parterne",

SOM TAGER HENSYN TIL

- Rådets vedtagelse af fælles aktion 2003/92/FUSP af 27. januar 2003 om Den Europæiske Unions militæroperation i Den Tidligere Jugoslaviske Republik Makedonien

- opfordringen til Republikken Letland om at deltage i den EU-ledede operation

- den vellykkede fuldendelse af styrkeopbygningsprocessen og anbefalingen fra operationens øverstbefalende og EU's Militærkomité om at godkende Republikken Letlands styrkers deltagelse i den EU-ledede operation

- Den Udenrigs- og Sikkerhedspolitiske Komités afgørelse af 11. marts 2003 om accept af Republikken Letlands bidrag til den EU-ledede operation

- brevvekslingen mellem Den Tidligere Jugoslaviske Republik Makedoniens regering og generalsekretæren/den højtstående repræsentant om, hvordan operationen skal forløbe

- den aftale, der blev indgået den 21. marts 2003 mellem EU og Den Tidligere Jugoslaviske Republik Makedoniens regering om EUS' og EUS-personellets status,

ER BLEVET ENIGE OM FØLGENDE:

Artikel 1

Ramme og definitioner

1. Letlands regering tilslutter sig bestemmelserne i fælles aktion 2003/92/FUSP om Den Europæiske Unions styrke i Den Tidligere Jugoslaviske Republik Makedonien, der blev vedtaget af Rådet for Den Europæiske Union den 27. januar 2003, i overensstemmelse med bestemmelserne i følgende artikler.

2. I denne aftale forstås ved:

a) "Operation Concordia": Den Europæiske Unions militæroperation i Den Tidligere Jugoslaviske Republik Makedonien som omhandlet i Rådets fælles aktion 2003/92/FUSP af 27. januar 2003

b) "EU-ledede styrker" (EUS): EU's militære hovedkvarterer, de konstituerende nationale enheder/elementer, der bidrager til Operation Concordia, samt disses materiel og transportmidler

c) "EUS-personel": civilt og militært personel under EUS

d) "mekanisme": den operative finansieringsmekanisme, som oprettet ved Rådets afgørelse af 27. januar 2003, der skal finansiere de fælles udgifter til EU's militæroperation i Den Tidligere Jugoslaviske Republik Makedonien

e) "deltagende stater": medlemsstater, der anvender den i stk. 1 omhandlede fælles aktion, og tredjelande, der deltager i Operation Concordia ved at stille styrker, personel eller materiel til rådighed

f) "fælles kravskommission": den fælles kravskommission, der er nedsat i henhold til artikel 13 i aftalen mellem Den Europæiske Union og Den Tidligere Jugoslaviske Republik Makedonien om status for de EU-ledede styrker i Den Tidligere Jugoslaviske Republik Makedonien

Artikel 2

Deltagelse i operationen

1. Republikken Letland deltager i Operation Concordia med et kontingent som fastsat på styrkeopbygningskonferencen. Der etableres om nødvendigt en rotationsordning for det udstationerede personel.

2. Letlands regering sikrer, at dens styrker og personel varetager deres opgave i overensstemmelse med bestemmelserne i fælles aktion 2003/92/FUSP, operationsplanen og gennemførelsesbestemmelserne.

3. Letlands regering underretter den øverstbefalende for EU's operation, den øverstbefalende for EU-styrken og EU's Militærstab om eventuelle ændringer i sin deltagelse i Operation Concordia.

Artikel 3

Status

1. Styrker og personel, der deltager i Operation Concordia, er underlagt aftalen mellem Den Europæiske Union og Den Tidligere Jugoslaviske Republik Makedonien om status for de EU-ledede styrker i Den Tidligere Jugoslaviske Republik Makedonien samt gennemførelsesarrangementerne hertil.

2. Status for personel, der er udstationeret ved hovedkvarterer eller kommandoelementer uden for Den Tidligere Jugoslaviske Republik Makedonien, er underlagt arrangementer mellem de pågældende hovedkvarterer og kommandoelementer og Letlands regering.

Artikel 4

Kommandovej

1. Republikken Letlands deltagelse i Operation Concordia berører ikke Den Europæiske Unions beslutningsautonomi.

2. Alle styrker og alt personel er underlagt deres nationale myndigheders fulde kommando.

3. De nationale myndigheder overdrager operativ kontrol (OPCON) til EU-operationens øverstbefalende. Operationens øverstbefalende kan delegere sin myndighed.

4. Republikken Letland har samme rettigheder og forpligtelser i den daglige ledelse af Operation Concordia som de deltagende medlemsstater i henhold til fælles aktion 2003/92/FUSP, artikel 8, stk. 4, og Den Udenrigs- og Sikkerhedspolitiske Komités afgørelse FYROM/1/2003 om nedsættelse af en bidragyderkomité.

5. Republikken Letland har jurisdiktion over sit personel. Operationens øverstbefalende og styrkens øverstbefalende kan på ethvert tidspunkt kræve, at Republikken Letlands personel trækkes tilbage.

6. Letlands regering udpeger en højtstående militær repræsentant til at repræsentere sit nationale kontingent i EUS. Den højtstående militære repræsentant rådfører sig med EU-styrkens øverstbefalende om alle forhold i forbindelse med Operation Concordia og er ansvarlig for den daglige disciplin i kontingentet.

Artikel 5

Klassificerede oplysninger

Letlands regering træffer passende foranstaltninger til at sikre, at dens personel ved behandling af EU-klassificerede oplysninger overholder EU-Rådets sikkerhedsforskrifter, jf. Rådets afgørelse 2001/264/EF af 19. marts 2001(1), og supplerende retningslinjer, som operationens øverstbefalende måtte udstede.

Artikel 6

Finansielle aspekter

1. Letlands regering afholder alle udgifter i forbindelse med sin deltagelse i Operation Concordia, medmindre udgifterne afholdes i fællesskab, således som det er fastlagt i driftsbudgettet for operationen, jf. dog artikel 7.

2. Hvis den fælles kravskommission beslutter at yde skadeserstatning til fysiske eller juridiske personer fra Den Tidligere Jugoslaviske Republik Makedonien, betaler Letlands regering for disse skader, hvis dens personel eller aktiver har forvoldt død, tilskadekomst, skade eller tab, medmindre mekanismen i overensstemmelse med artikel 9, stk. 3, i Rådets afgørelse om oprettelse af mekanismen beslutter at yde erstatning for sådanne skader.

Artikel 7

Bidrag til de fælles udgifter

1. Letlands regering bidrager med et halvårligt beløb på 19220 EUR til de fælles udgifter ved operationen.

2. Der træffes et arrangement mellem administratoren af mekanismen som oprettet ved Rådets afgørelse af 27. januar 2003 med henblik på finansiering af de fælles udgifter til operationen og den letlandske regerings kompetente forvaltningsmyndigheder. Dette arrangement skal indeholde bestemmelser om følgende:

a) ordninger for betaling og forvaltning af det finansielle bidrag

b) verifikationsordninger, der omfatter kontrol med og revision af det finansielle bidrag, hvor det måtte være påkrævet.

3. Letlands regering deponerer sit bidrag til de fælles udgifter ved Operation Concordia på en bankkonto, som mekanismens administrator anviser den pågældende stat.

Artikel 8

Manglende overholdelse

Overholder en af de deltagende parter ikke de forpligtelser, der er fastsat i de foregående artikler, har den anden part ret til med en måneds varsel at opsige aftalen.

Artikel 9

Ikrafttrædelse

Denne aftale træder i kraft ved undertegnelsen. Den forbliver i kraft, så længe Republikken Letland bidrager til operationen.

Skriftlige ændringer til denne aftale kan til enhver tid godkendes.

Udfærdiget i Bruxelles den 17. oktober 2003 på engelsk i fire eksemplarer.

For Den Europæiske Union

For Letlands regering

(1) EFT L 101 af 11.4.2001, s. 1.